Mange nordjyske skoleelever indtager i denne uge skolelokaler med dårligt indeklima og dårlig akustik.

Siden årsskiftet har Arbejdstilsynet givet 35 påbud på nordjyske folkeskoler. I alt seks skoler har siden nytår fået en rød smiley. Det skriver DR Nordjylland. Toftegårdsskolen i Brønderslev Kommune fik den 12. januar en rød smiley og et påbud fra Arbejdstilsynet om at forbedre luftkvaliteten. Håndværkere er i gang med at installere ventilationsanlæg for 4,6 millioner kroner. I mellemtiden har skolen lånt et instrument, der kan måle luftkvaliteten, fortæller viceskoleleder Lise Lybæk. - Og det var ret smart, fordi den kunne vise, hvornår man skulle luft ud, og hvornår luften i klasseværelset var okay, siger hun. Samtidig blev køleskabe og mikroovne flyttet fra klasseværelserne ud på gangene. De mange påbud på skolerne går ofte på dårligt indeklima, fortæller chef for tilsynscenter Nord i Arbejdstilsynet, Thomas Nygaard Christensen. - Her stiller vi så et påbud om, at luftkvaliteten og temperaturen skal være i orden. Og det kunne jo også være lokalerne bliver for varme, eller at det trækker, og at det så bliver koldt i lokalerne, siger han. På Toftegårdsskolen er det nye ventilationsanlæg klar om et par uger, fortæller viceskolelederen. - Hvis ikke der er nok ilt i luften, så kan man jo ikke få hjernen til at fungere ordentligt. Det er jo klart, at det er altafgørende for indlæringen, at der er et ordentligt indeklima, siger hun. Onsdag kom det frem, at Brønderslev Kommune den 3. august blev politianmeldt af Arbejdstilsynet for at være forsinket med at sætte et ventilationsanlæg op på en anden skole. /ritzau/